次韻慎微雪
作者：鄒浩
朝代：宋

paragraphs: 萬物歸根後，端來兆物華。
仙姿凝鶴氅，雲路擁羊車。
但喜天時正，寧知帝力加。
有田皆玉粒，無樹不瓊花。
浪說朱蹄馬，空餘白首鴉。
酒邊深薦爽，穽處巧藏窊。
徑斷回樵斧，波渾倚釣槎。
高門委金帛，陰壑蜕龍蛇。
功茂豐年穀，名喧好事茶。
叢輕頽瓦竹，搖迥動籤牙。
蝶冷殘初夢，蜂寒閟兩衙。
殷勤非俗韻，瀟灑是生涯。
火變人窺異，軍潛夜肅譁。
暗香迷綻蘂，新築路平沙。
寸食方從寄，扁舟未可拏。
只應清興在，猶似子猷家。